Esitere o ile a ya ka lapeng la kgoši. Ge kgoši Ahasiwerosi a mmona, a mo šupa ka molamo wa gagwe. Esitere a ya go yena, gomme kgoši Ahasiwerosi a mmotšiša a re: ‘O nyaka ke go direla eng Esitere?’ Esitere a re: ‘Ke nyaka go mema wena le Hamani monyanyeng bošegong bjo.’ Ge ba le monyanyeng woo, Esitere a ba mema monyanyeng o mongwe gape. Ge ba le monyanyeng woo wa bobedi, kgoši e ile ya mmotšiša gape ya re: ‘O nyaka ke go direla eng?’ Esitere a re: ‘Go na le motho yo a nyakago go bolaya nna le setšhaba sa gešo. Hle re phološe.’ Kgoši ya mmotšiša ya re: ‘Ke mang yo a nyakago go le bolaya?’ Esitere a re: ‘Ke monna yo wa pelo e mpe e lego Hamani.’ Ahasiwerosi o ile a kwata kudu moo a ilego a laela gore Hamani a bolawe ka yona nako yeo.